Oudspeurder betrap ‘slapende rowers’Pretorius het omstreeks 21:00 ’n verdagte BMW X5 op die hoek van Charl- en Pretoria-weg gewaar (Foto: Verskaf) ’n Oudspeurder van die Suid-Afrikaanse Polisiediens (SAPS) het moontlik Dinsdagaand vier verdagtes se misdaadplanne gefnuik toe hy hulle slapend in hul motor aangetref het. Nico Pretorius (48) het die aand die Kameeldrift-Wes-omgewing, tussen Pretoria en Hartbeespoort, gepatrolleer. Hy is betrokke by die Groenlig Gemeenskapsprojek – ’n projek wat op misdaadvoorkoming en landelike veiligheid in die Kameeldrift-Wes-omgewing toegespits is. Pretorius boer in die omgewing en het verlede jaar as patrolleringsbeampte by dié projek aangesluit om ’n bydrae tot die gemeenskap te maak. Hy patrolleer saans tussen 18:00 en 06:00 die Kameeldrift-Wes-gebied. Pretorius – wat die gebied so goed soos die palm van sy hand ken – het omstreeks 21:00 ’n verdagte BMW X5 op die hoek van Charl- en Pretoria-weg gewaar. “Die motor se ligte was afgeskakel en sy vensters was getint,” sê Pretorius. “Ek het uit my bakkie geklim en na die motor gestap. Ek het nie geweet wat om te verwag nie. Toe ek by die voertuig inkyk, het ek drie insittendes gesien. Dit het gelyk asof hulle slaap. Die bestuurder het ’n 9 mm-vuurwapen op sy skoot gehad.” Pretorius het saggies na die bakkie teruggestap en die plaaslike gemeenskapspolisiëringsforum (GPF) vir bystand gevra. Die polisie is ook ontbied. “Toe die polisie en GPF-lede daar aankom, het die motor probeer wegjaag, maar hulle het hom in ’n hoek vasgekeer.” Hoewel Pretorius aanvanklik drie insittendes in die motor gesien het, het die polisie net die bestuurder en nog ’n insittende in die motor aangetref. Hulle is summier in hegtenis geneem. Volgens Pretorius moes die ander twee insittendes laat spaander het net voordat die polisie op die toneel aangekom het. Pretorius sê die bestuurder van die motor het ontken dat hy ’n vuurwapen in sy besit gehad het. “Die polisie het die motor deursoek en die vuurwapen – waarvan die nommers afgevyl is – gevind.” Pretorius sê die polisie gaan die moontlikheid dat die motor gesteel is, ook ondersoek. “Ek is nie seker watter planne dié vier in die mou gevoer het nie. ’n Mens kan net spekuleer dat hulle dalk iemand wou beroof omdat die vuurwapen se nommer afgevyl is. Pretorius sê ’n hoër hand het ingegryp en hom in daardie oomblik beskerm omdat die verdagtes geslaap het toe hy hulle betrap het. Pretorius was 25 jaar lank in diens van die polisie, waarvan hy vir 19 jaar ’n speurder was. Hy was vir die laaste 15 jaar verbonde aan die Hercules-speurtak se eenheid vir ernstige en geweldsmisdaad en het onder meer plaasaanvalle en rooftogte ondersoek. Hy het in 2018 uit die polisiediens getree en op ’n plot in Kameeldrift-Wes gaan boer. Maroela Media het ’n navraag aan die polisie gerig rakende die voorval, maar wag nog op terugvoer.